AaB er på udkig efter en afløser for Karim Zaza. Det kan blive en målmand fra den skotske Premier League, skriver Ekstra Bladet torsdag.

Zaza får ikke forlænget aftalen med nordjyderne, og det betyder, at jobbet som AaB-keeper er på markedet. Fra kilder i Skotland erfarer Ekstra Bladet, at den 24-årige skotske målmand Cameron Bell er blevet stillet et kontraktudspil i udsigt.  Cameron Bell hører til omkring landsholdet og fik debut i en kamp mod Færøerne i efteråret, da Craig Gordon blev skadet. De seneste sæsoner har Cameron Bell stået for Kilmarnock i Premier League, men han har afvist klubbens tilbud om en forlængelse, fordi han forventer et udspil fra AaB inden for de kommende dage, skriver Ekstra Bladet.